b'\n_START_ARTICLE_\nWilliam Gromm\xc3\xa9\n_START_PARAGRAPH_\nWilliam Tilman Gromm\xc3\xa9 (ven. \xd0\x92\xd0\xb0\xd1\x81\xd0\xb8\xd0\xbb\xd0\xb8\xd0\xb9 \xd0\xa2\xd0\xb8\xd0\xbb\xd1\x8c\xd0\xbc\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\x93\xd1\x80\xd0\xbe\xd0\xbc\xd0\xbc\xd0\xb5, Vasili Tilmanovit\xc5\xa1 Gromme; 24. joulukuuta 1836 Pietari, Ven\xc3\xa4j\xc3\xa4n keisarikunta \xe2\x80\x93 28. elokuuta 1900 Pariisi, Ranska) oli ven\xc3\xa4j\xc3\xa4nsaksalainen taidemaalari ja ker\xc3\xa4ilij\xc3\xa4, joka vaikutti p\xc3\xa4\xc3\xa4osin Saksassa ja Ranskassa. H\xc3\xa4net tunnetaan Viipurin historialliselle museolle tekem\xc3\xa4st\xc3\xa4\xc3\xa4n testamenttilahjoituksesta. P\xc3\xa4\xc3\xa4osaa Gromm\xc3\xa9n ker\xc3\xa4\xc3\xa4m\xc3\xa4st\xc3\xa4 taide- ja esinekokoelmasta s\xc3\xa4ilytet\xc3\xa4\xc3\xa4n nyky\xc3\xa4\xc3\xa4n Lahden historiallisessa museossa._NEWLINE_Gromm\xc3\xa9 oli Saksan Bremenist\xc3\xa4 Pietariin muuttaneen liikemiehen poika. H\xc3\xa4n opiskeli Pietarin taideakatemiassa vuosina 1855\xe2\x80\x931867 ja my\xc3\xb6hemmin D\xc3\xbcsseldorfissa Saksassa. Vanhempiensa kuoltua Gromm\xc3\xa9 muutti Saksasta Pariisin l\xc3\xa4hell\xc3\xa4 sijaitsevaan Ch\xc3\xa2teau de Maisonsin barokkilinnaan, jonka h\xc3\xa4n oli ostanut ateljeekseen. Gromm\xc3\xa9 vietti kesi\xc3\xa4 perheens\xc3\xa4 omistamassa Onnela-huvilassa Viipurin maalaiskunnan Lavolassa ja h\xc3\xa4nell\xc3\xa4 tiedet\xc3\xa4\xc3\xa4n olleen kontakteja Pariisissa asuneisiin suomalaisiin taiteilijoihin. Gromm\xc3\xa9 testamenttasi koko omaisuutensa Viipurin kaupungille. Siihen sis\xc3\xa4ltyi my\xc3\xb6s 2\xc2\xa0619 esinett\xc3\xa4 ja taideteosta k\xc3\xa4sitt\xc3\xa4nyt kokoelma, joka liitettiin vuonna 1902 Viipurin historiallisen museon kokoelmiin. Osa taideteoksista siirrettiin vuonna 1930 avattuun Viipurin taidemuseoon. Arvokkaan Maisonsin linnan Viipurin kaupunki myi vuonna 1905 Ranskan valtiolle, koska sen yll\xc3\xa4pitokustannukset olivat niin suuret. Suurin osa Gromm\xc3\xa9n kokoelmasta tuhoutui talvisodan pommituksissa vuonna 1940. Pelastetuksi saatiin vain noin sata esinett\xc3\xa4, joiden joukossa on muun muassa alankomaalaista Delftin keramiikkaa 1600- ja 1700-luvuilta sek\xc3\xa4 noin 20 \xc3\xb6ljyv\xc3\xa4rimaalausta. P\xc3\xa4\xc3\xa4osa s\xc3\xa4ilyneist\xc3\xa4 esineist\xc3\xa4 sijoitettiin sodan j\xc3\xa4lkeen perustettuun Lahden historialliseen museoon, mutta taideteoksia p\xc3\xa4\xc3\xa4tyi my\xc3\xb6s Lahden taidemuseoon ja H\xc3\xa4meenlinnan taidemuseoon.'